Sa sorte ‘e sas bellas

Restan bajanas po chi palzan deas
tzeltas giovanas bellas che reinas:
che cando a Pasca faghen casadinas
primu-primu si mandigan sas feas.

Sas pius bellas las lassan intreas
po visitas distintas, ma, mischinas,
s'intostan. Gai intostan sas femìnas
bellas de tipu e vanas de ideas.

Da chi si che lis colat su eranu
s'ammentu 'e s'isvanida pitzinnia
lis passat in sa mente, lentu e liju

che unu sonnu lontanu-lontanu:
su chi fun biden in fotografia
ma su chi sunu lis mustrat s'ispiju.

Su vinti 'e Nadale 1977